L'Institut Català de les Empreses Culturals és una entitat de dret públic, amb personalitat jurídica pròpia, de les regulades per l'apartat primer de la lletra b de l'article 1 de la Llei 4/1985, de 29 de març, de l'Estatut de l'empresa pública catalana.
L'Institut ha d'ajustar la seva activitat al dret privat, sens perjudici dels àmbits en què, segons la legislació vigent, s'ha de sotmetre al dret públic.
L'Institut Català de les Empreses Culturals s'adscriu al Departament de Cultura.
El Consell General de l'Institut Català de les Empreses Culturals és integrat per vint-i-cinc membres, com a màxim, segons la composició que es determini per reglament, amb els criteris següents:
a) És presidit pel conseller o consellera de Cultura.
b) Els representants públics han de tenir-hi majoria.
c) Hi ha d'haver vocalies en representació, com a mínim, dels departaments competents en matèria de cultura, llengua, indústria, comerç, economia, noves tecnologies i radiodifusió i televisió; del Consell Nacional de la Cultura i de les Arts; de la Corporació Catalana de Mitjans Audiovisuals; de les entitats representatives dels ens locals, i d'organitzacions representatives dels diversos sectors de la creació i de les empreses culturals, incloses les dels treballadors.
d) La representació dels sectors de la creació i de les empreses culturals no pot ésser inferior a dues cinquenes parts dels membres del Consell.
El Consell General de l'Institut Català de les Empreses Culturals té les funcions següents:
a) Fixar les directrius generals de l'actuació de l'Institut.
b) Aprovar anualment els comptes i la memòria de l'exercici precedent i el pla d'actuació de l'exercici següent.
c) Aprovar l'avantprojecte de pressupost anual i elevar-lo al conseller o consellera de Cultura.
d) Aprovar la participació de l'Institut en societats mercantils, sens perjudici de les autoritzacions legalment establertes.
e) Nomenar el director o directora del centre Arts Santa Mònica, que es vincula a aquest ens en virtut d'un contracte laboral d'alta direcció.
El Consell d'Administració de l'Institut Català de les Empreses Culturals és integrat per catorze membres, segons la composició que es determini per reglament.
a) És presidit pel secretari o secretària general de Cultura.
b) Hi ha d'haver vuit vocalies en representació dels departaments de l'Administració de la Generalitat, una vocalia en representació del Consell Nacional de la Cultura i de les Arts, una vocalia en representació de la Corporació Catalana de Mitjans Audiovisuals i tres vocalies en representació dels diversos sectors de la creació i de les empreses culturals.
c) Les persones que ocupen les vocalies del Consell d'Administració hauran d'ésser ratificades pel Consell General.
El Consell d'Administració de l'Institut Català de les Empreses Culturals té les funcions següents:
a) Elevar al Consell General els comptes, la memòria de gestió, el pla d'actuació i l'avantprojecte de pressupost de cada exercici.
b) Dirigir l'actuació de l'Institut.
d) Aprovar la plantilla i el règim retributiu del personal.
e) Aprovar els preus dels serveis que presti l'Institut.
f) Aprovar els contractes d'un import superior al 5% del pressupost de l'Institut i els que impliquin una despesa plurianual de caràcter no recurrent.
g) Aprovar l'adquisició de béns immobles.
h) Aprovar la sol·licitud de crèdits o préstecs.
j) Establir convenis amb entitats públiques i privades per a assolir els fins de l'Institut.
Corresponen a la presidència del Consell d'Administració de l'Institut Català de les Empreses Culturals, a més de les funcions pròpies de la presidència d'un òrgan col·legiat, les següents:
a) Fer les convocatòries públiques d'ajuts, d'acord amb les bases reguladores aprovades pel Consell d'Administració.
b) Resoldre els ajuts de l'Institut, a proposta del director o directora.
Els recursos econòmics de l'Institut Català de les Empreses Culturals són constituïts per:
a) Les dotacions que es consignin en els pressupostos de la Generalitat de Catalunya.
b) Els rendiments dels béns que li siguin adscrits i dels que adquireixi en exercici de les seves funcions.
c) Els ingressos que obtingui per la prestació dels seus serveis.
d) Les subvencions, les aportacions i les donacions que li concedeixin les persones o les entitats, públiques o privades.
e) Els crèdits i els préstecs que li siguin concedits.
f) Qualsevol altre recurs que la llei permeti.
L'Institut Català de les Empreses Culturals, per a complir les seves funcions, té un patrimoni propi integrat pels béns, els drets i les obligacions que adquireixi per qualsevol títol.
El personal laboral que, en la data d'entrada en vigor d'aquesta Llei, presti serveis al Departament de Cultura o en una entitat dependent del Departament de Cultura i que estigui adscrit a funcions que, d'acord amb la present Llei i amb la normativa que la desplegui, siguin assumides per l'Institut Català de les Empreses Culturals s'integrarà a l'Institut per aplicació del mecanisme de successió d'empresa.
El personal funcionari que, en la data d'entrada en vigor d'aquesta Llei, presti serveis al Departament de Cultura o en una entitat dependent del Departament de Cultura i que estigui adscrit a funcions que, d'acord amb la present Llei i amb la normativa que la desplegui, siguin assumides per l'Institut Català de les Empreses Culturals pot optar per:
a) Integrar-se a l'Institut com a personal laboral, amb reconeixement a tots els efectes de l'antiguitat reconeguda a l'Administració de la Generalitat i restar en aquesta en situació d'excedència voluntària per incompatibilitat.
b) Mantenir la seva condició de funcionari o funcionària a l'Institut i ocupar-hi un lloc a extingir.
Aquest lloc quedarà extingit quan el funcionari o funcionària obtingui una altra plaça amb caràcter definitiu o quan el lloc quedi vacant per qualsevol altra causa que no comporti reserva del lloc.